### Beslutningstema

Der skal træffes beslutning om godkendelse til optagelse af kreditforeningslån og godkendelse af afledt lejeforhøjelse i forbindelse med ændring af gasinstallation til fjernvarmeinstallation.

I henhold til den politiske beslutningskompetenceplan for tilsynet med det støttede boligbyggeri, ligger kompetencen til at godkende udstedelse af pantebreve ved optagelse af lån, og godkende huslejestigning >5 % af gældende husleje hos Økonomiudvalget.

### Historik

Toftlund Andels Boligforening, afd. 1 består af 104 lejemål beliggende Præstevænget 1-12, [adresse] 9-11, [adresse], 189-207, 239-267 og [adresse] 1-18, 19-42, Toftlund. Det er alene afdelingens 57 lejemål beliggende [adresse] og [adresse] 1-18, 19-42, der er omfattet af arbejdet i forbindelse med ændring af gasinstallation til fjernvarmeinstallation.

### Sagsfremstilling

Salus Boligadministration fremsender på vegne af Toftlund Andels Boligforening, afd. 1 ansøgning om Tønder Kommunes godkendelse til optagelse af et 30-årigt kreditforeningslån 4.562.000 kr. Lånet skal anvendes til finansiering af projekt med udskiftning af gaskedler til fjernvarme i lejemålene beliggende [adresse] og [adresse] 1-18 og 19-42. I tilknytning hertil anmodes der også om godkendelse af den afledte lejeforhøjelse på 7,60 % i de omfattede lejemål.

Salus Boligadministration oplyser, at ændring af gasinstallation til fjernvarmeinstallation ses som en nødvendig renovering grundet stigende gaspriser samt for, at boligerne vil forblive attraktive i fremtiden. Salus Boligadministration oplyser, at lejestigningen ikke forventes at påvirke den fremtidige udlejning, idet der i det seneste år stort set ikke har været tomgang i de berørte boliger.

Renoveringen er i henhold til budgetoverslag beregnet til 5.462.000 kr., og finansieres ved forbrug af egne henlæggelser 900.000 kr., og optagelse af et kreditforeningslån 4.562.000 kr. Der stilles ikke krav om kommunegaranti ifm. låneoptagelsen.

Afledt af renoveringen vil huslejen for de 57 boliger stige med 7,60 %. Boligerne har en differentieret husleje pr. m2. Det betyder, at en bolig på 68 m2 med en månedlig husleje på 3.925 kr. stiger med 298 kr. til 4.223 kr., og en bolig på 81 m2 med en månedlig husleje på 5.318 kr. stiger med 404 kr. til 5.722 kr.

Renoveringsprojektet blev præsenteret på et ordinært afdelingsmøde den 14. juni 2021. I forbindelse med afdelingsmødet blev der ikke opnået stemmeflertal for projektet. I forlængelse af afstemningen blev der lagt op til gennemførelse af en urafstemning for projektet. Ved at anvende urafstemning kan afdelingsmødet sikre sig, at alle afdelingens beboere er med til at træffe afgørelse i en konkret sag. Resultatet af urafstemning blev stemmeflertal for projektet. Organisationsbestyrelsen har i maj 2023 godkendt økonomi og optagelse af kreditforeningslån.

I strategioplægget til "Fremtidssikring af de almene familieboliger i Tønder Kommune" er afd. 1, Carlo Clausen og [adresse] placeret i spor 7 "Dispositionsfond til kvalitetsløft/renovering".

### Økonomi

Ingen.

### Lovgrundlag

Lov om almene boliger og driftsbekendtgørelsen.

### Fagchefen for Politik og Strategi indstiller,

at ansøgning om optagelse af 30-årigt kreditforeningslån 4.562.000 kr. godkendes, og

at den afledte huslejestigning på 7,60 % godkendes.

Beslutning fra Økonomiudvalget, 22. juni 2023, pkt. 8:

Indstillingen anbefales.

René Schmidt og Jørgen Lauridsen deltog ikke i mødet.

### Beslutning

Indstillingen godkendt.